
Sudbina karlovačkih kina? 

(Uoči rasprave u knjižnici za mlade, Banjavčićeva 8, od 19 sati) 

Grad Karlovac dom je četiri zgrade koje su izvorno namijenjene kinoprikazivačkoj djelatnosti. U jednoj 
je kafić, u dvjema su trgovine, a treća je dijelom napuštena, dijelom pretvorena u knjižnicu. Navedeni 
podatak vjerojatno ne bi bio toliko interesantan da jedna od tih zgrada nije prvo namjensko kino u 
Hrvatskoj sagrađeno davne 1920. godine i da povijest prikazivanja filmova u Karlovcu seže svega 10 
mjeseci nakon što su braća Lumiere svijetu prikazala prvi film u Parizu. 

Gostovanja putujućih „bioskopa" početkom 20. stoljeća donijela su u Karlovac ljubav prema filmu koja 
je trajala sve do kraja stoljeća. Kako su se sve ove godine cvjetanja filmske umjetnosti po karlovačkim 
velikim ekranima uspjele uništiti u svega desetak godina granični je sociološki fenomen. Zlatno doba 
karlovačke kinematografije zasigurno je započelo 1 91 2. godine kada je Rudolf Mosinger pokrenuo 
"Apolo kino" u prostorijama "Zorin doma", a trajalo je sve do osamdamdesetih godina prošlog stoljeća 
kada broj posjetitelja počinje sve više opadati primarno radi provedbe privatizacije. Na svom vrhuncu, 
Karlovac ima četiri kina - Edison, Banija, Luxor i Jugoturbina na Švarči. 

Kino Edison zatvoreno je 1 999. godine kao posljednje kino u Karlovcu. Priča se da je razlog njegovog 
zatvaranja generalno loša ekonomska situacija u državi, no po toj logici knjižnice, muzeji i kazališta bi 
već odavno trebala biti zatvorena. Neki će reći da film nema kulturni status i značaj kakav ima knjiga i 
da se ne može uspoređivati. Dakako, knjige su duže s nama, no ovakvim negiranjem značaja filma od 
njegovog začetka lažemo sami sebe. To ne znači daje film vrijedniji od knjiga, već je samo potrebno 
istaknuti da su to dvije jednako važne i prekrasne sastavnice ljudske kulture koje gube svoj smisao ako 
ih svedemo na ekonomsku bilancu. Nešto je moralo navesti gradske vlasti da "rastrančiraju" sve do 
posljednjeg kina u Karlovcu, no što je to bilo vjerojatno se nikada neće (pri)znati. Ako se uzroci toga 
čina i nađu, i dalje imamo grad bogate filmske povijesti koji gotovo dvadest godina nema kino, a u tek 
nekoliko pokušaja jedva zamjetno doprinosimo rješavanju tog problema. 

Naravno, nisu samo gradske vlasti odgovorne za tu katastrofalnu činjenicu. Dobrim dijelom je cijeloj 
ovoj priči doprinijela žabarska narav stanovnika ovog divnog grada, koji sve ideje najčešće ostavljaju na 
barskim stolicama a doma ponesu samo odmahivanja glavom. 

Radi iznalaženja rješenja za spas najveće umjetnosti 20. stoljeća, udruga KAoperativa organizira 
raspravu o sudbini karlovačkih kina 26. travnja 201 6. u Gradskoj knjižnici za mlade. Ukoliko žabarske 
noge nisu do kraja zakržljale, utoliko se može nadati da će uspjeti doskočiti ovom sramotnom 
problemu i generacijama koje dolaze ostaviti nešto više od priča kako je divno bilo nekad. 


Sa štovanjem, 
Kaoperativa PR 

